钦定古今图书集成/明伦汇编/氏族典/第106卷 > 裴伷先
## 钦定古今图书集成/明伦汇编/氏族典/第106卷 > 裴伷先

按《唐书裴炎传》：“炎子伷先，未冠，推荫为太仆丞。炎死，
坐流岭南，上变求面陈得失，后杖之朝堂，长流瀼州。
岁馀逃归，为吏迹捕，流北廷，无复名检。专居贿，以财
自雄，养客数百人，多诇候朝廷事闻，知十常八九。时
补阙李秦授为武后谋，分走使者，赐墨诏慰安流人，
实命杀之。伷先前知橐它，载金币奔突厥，行未远，都”
护遣兵追之，械系狱。武后度流人已诛，畏天下姗诮，
更遣使者安抚十道，以好言自解释，由是伷先得不
死。中宗复位，授太子詹事丞，迁秦、桂、广三州都督，坐
累免。久乃擢范阳节度使，进工部尚书，以东京留守累封翼城县公，卒。